輔導熱線

輔導熱線係透過電話傾談嘅輔導服務，探討來電者嘅處境、問題、危機，並提升來電者嘅自我認識同發展個人潛能，從而協助來電者克服困難同障礙。對於抑鬱症同恐懼症嘅患者，輔導熱線是一種有效嘅治療方法。

起源
輔導熱線起源於1958年美國自殺預防中心，當時輔導熱線係為咗向企圖自殺者提供即時嘅危機介入。後嚟發展成為精神病康復者、問題賭徒、酗酒人士、性暴力等嘅支援同輔導服務。香港撒瑪利亞防止自殺會於1960年代展開咗香港第一條熱線輔導服務，當時只有一名全職社工同義工負責接聽來電，其後香港青年協會、家計會等相繼喺香港展開唔同類型嘅熱線輔導服務。

特色
輔導熱線同傳統嘅輔導服務有啲唔同，輔導熱線有佢嘅獨特性，因此能夠吸引好多人致電熱線要求服務。來電者對於輔導嘅開始同終結擁有絕對權力，佢哋可以選擇適當嘅時間同地點先至致電熱線尋求服務，同時佢哋亦可以隨時終止輔導嘅過程。另一方面，由於電話嘅限制，輔導員冇辦法核實來電者嘅個人資料，因此熱線輔導相比傳統輔導私隱性較高，來電者可以向輔導員提供詳盡真實嘅資料，來電者因而可以更開放噉分享自己嘅感覺同困難。同時，輔導熱線擺脫地域嘅限制，尤其是現今社會手提電話嘅普及，來電者隨時都可以尋求熱線輔導服務。除此之外，熱線服務係危機介入嘅最方便同快捷嘅輔導途徑，來電者能夠喺短時間內搵到輔導嘅對象。最後，由於輔導熱線唔需要求求助者親身尋求協助，減少咗求助者嘅標籤效應，從而提升有需要人士尋求協助嘅動力。

限制
好多時來電者都係一次性來電，輔導員喺收線之後未必能夠為來電者提供服務，因此，時限對於來電者同輔者嚟講都係一種限制，來電者必須喺短時間內交代來電原因，同時喺分享問題嘅時候，應該避免集中討論過去嘅事情，來電者應集中討論現時嘅感受同處理問題嘅方法。輔導員方面，由於時間限制，輔導員必須準確噉評估來電者嘅需者，然後根據問題嘅危急程度同複雜程度訂立討論嘅先後次序，盡量喺20分鐘之內解決來電者嘅問題。因此，來電者內心深處嘅一啲感受未必可能因為熱線輔導而得到解決，因為熱線服務著重於此時此刻嘅問題同感受。

特殊來電者

沉默者
沉默者來電有好多，可能純粹玩電話，可能來電者仍未能夠解開心理枷鎖，但輔導員唔係收到沉默來電就即刻收線，輔導員重必須問幾個問題，包括來電者重喺唔喺電話度、來電者沉默嘅原因、來電者嘅感受、電話中背景嘅聲音等。

性來電
來電者可能就青春期嘅生理變化、性取向、自慰、性交等問題致電熱線，喺面對呢啲問題嘅時候，輔導員需要先了解自己對性嘅接納程度同傾談性問題嘅限制，但輔導員必須認清輔導熱線嘅功能，輔導熱線係以輔導為目標，並唔係提供資訊性嘅資料。另一方面，部分來電者喺來電中大量提及性行為嘅過程，或以粗俗嘅名詞形容性器官，就可能係性騷擾電話。

心理學
輔導